Baviaanskloof: Meer as net 'n bergfiets-junkie se paradys
MOER EN GONE #1
As jy kans sien vir die tawwe TransBaviaans-bergfietsmarathon, salueer ons jou met hierdie moet-weet-gids die boendoes in. Maar Die Kloof bied veel meer as steil bulte – daar is ook bobbejane, buffels en blerrie lekker koffie, skryf JACQUES MARAIS.
LUISTER, tjaaina, as jy nou waaragtig die "yster" in jou perd wil sit, gaan pak die TransBaviaans. Jy het 24 uur om die 230 km vanaf Willowmore tot by Jeffreysbaai te trap, en dit nogal deur die Baviaanskloof. Hierdie Wêrelderfenisgebied is proppers rof en onbeskof, selfs van agter die stuur van 'n viertrekvoertuig.
Taaiste in die wêreld
Dit is dus g'n wonder nie dat dié bergfietsmarathon, wat elke jaar deur die EcoBound-avontuurspan aangebied word, alom bekend staan as die "taaiste enkelskof-MTB-byeenkoms in die wêreld". Vat dit maar van my af: Ek skiet hom elke jaar uit die bakkie of van 'n e-fiets af en is pretty much moer toe ná die tyd...